**2. Almannatryggingar**

**Matarskattur – öll þurfum við að borða: Öryrkjar reka heimili eins og aðrir**

**„Aðalfundur Öryrkjabandalags Íslands skorar á ríkisstjórnina að falla frá hækkun á matarskatti eins og fram kemur í fjárlagadrögum fyrir árið 2015 og að taka fyrsta skrefið í að bæta kjör örorkulífeyrisþega með hækkun grunnlífeyris um kr. 25.000 fyrir janúarlok 2015.“**

Greinargerð:

Stjórnvöld boða 3,5% hækkun bóta almannatrygginga á sama tíma og áætlanir eru um að hækka matarskattinn í 12%. Nýlegar rannsóknir hafa sýnt að örorkugreiðslur duga ekki til mannsæmandi framfærslu.

Ef horft er til grunnviðmiðs í neysluviðmiðum velferðarráðuneytisins fer tæplega 1/4 tekna örorkulífeyrisþega í mat, drykk og aðra dagvöru. Örorkulífeyrisþegar þurfa að verja mun stærri hluta tekna sinna til matarkaupa en tekjuhærri hópar.

**Á hverju þarf fólk að framfleyta sér, hvað þýðir 3,5% hækkun?**

Í fjárlögum fyrir árið 2015 er gert ráð fyrir 3,5% hækkun örorkulífeyris sem þýðir að hækkun fyrir um 70% örorkulífeyrisþega verður allt að kr. 5.300 á mánuði en allt að kr. 6.000 á mánuði fyrir þá sem njóta heimilisuppbótar.

Um er að ræða fólk með skerta starfsgetu, sem þarf að komast af með ráðstöfunartekjur á bilinu 168 til 187 þúsund krónur á mánuði en rannsóknir sýna að örorkugreiðslur duga ekki til mannsæmandi framfærslu.

Almennt er talið að örorkulífeyrisþegar þurfi 15-30% hærri tekjur en aðrir þjóðfélagsþegnar til að njóta sömu lífskjara, þar sem útgjöld vegna heilbrigðisþjónustu vegur þungt hjá þeim.

Í fjárlögum 2015 kemur ekkert fram um að draga eigi úr hinum miklu tekjutengingum kerfisins. Sérstök framfærsluuppbót skerðir atvinnutekjur krónu á móti krónu og því getur örorkulífeyrisþegi sem hefur 35.000 kr. atvinnutekjur á mánuði (fyrir skatt) staðið uppi með sömu ráðstöfunartekjur og án atvinnutekna. Hvati til atvinnuþátttöku er enginn.

Ekkert um okkur án okkar!